kardosdrur/scandi-wiki huggingface dataset:
Anne Bayefsky

Anne Bayefsky er en fremtrædende canadisk juraprofessor, menneskeretsforsker og aktivist. Hun har en bachelor, Master of Arts og Bachelor of Laws fra University of Toronto samt en Masters of Letters fra York University, Toronto, Canada. Hun er advokat i Ontario og fellow ved Hudson Institute hvor hun hendes ekspertiseområder ligger inden for menneskerettighedsjura.

Professor Bayefsky har deltaget som del af den Canadiske delegation ved forskellige internationale møder, og i forskellige FN organisationer. Hun er aktiv i flere NGOer, iblandt UN Watch .

Publikationer 
 The UN Human Rights Treaty System: Universality at the Crossroads, Transnational Publishers, (softbound), c. 2001; Kluwer Law International (hardbound), c. 2001;
 The UN Human Rights Treaty System in the Twenty-First Century, Kluwer Law International, c. 2000; (co-ed.)
 "The UN and the Jews"(PDF) in Commentary magazine, February, 2004.
 Human Rights and Forced Displacement, Martinus Nijhoff Publishers, c. 2000; (ed.)
 ' 'Self-Determination in International Law: Quebec and Lessons Learned, Kluwer Law International, c. 2000;
 International Human Rights Law: Use in Canadian Charter of Rights and Freedoms Litigation, Butterworths, c. 1992;
 Canada's Constitution Act 1982 and Amendments: A Documentary History, Volume I and II, McGraw-Hill Ryerson, c. 1989; (ed.)
 Legal Theory Meets Legal Practice, Academic Printing and Publishing, c. 1988; (co-ed.)
 Equality Rights and the Canadian Charter of Rights and Freedoms'', Carswell Co. Ltd., c. 1985.

Eksterne henvisninger 
 Danmark boykottet i medlem af FNs Menneskerettighedsråd, Berlingske Tidende, 17. september 2007
 Archive of selected Bayefsky articles  from Winds Of Change 
 Bayefsky.com, The United Nations Human Rights Treaties 
 Bio of Bayefsky  at Hudson Institute website 
 Bio of Bayefsky  at "Eye on the UN" 

Aktivister fra Canada
Henrik Berlau

Henrik Berlau (født 24. april 1953) var medstifter af det politiske parti Fælles Kurs, og 1987-1988 var han medlem af Folketinget for Fælles Kurs. Han har også været fremtrædende i Sømændenens Forbund, hvor han var mellem 1991 til sammenlægningen med SiD i 1994 var forbundsformand, og senere  forhandlingssekretær i fagforbundet 3F's transportgruppe.

Henrik Berlau gik på pension fra 3F i 2016. Han blev af Shippingbladet Lloyd’s List i London beskrevet som »Manden, rederne elskede at hade« . Forinden havde han arbejdet 40 år i fagbevægelsen. I sit faglige virke opnåede han igennem årene bred anerkendelse, og han påtog sig mange opgaver i kampen for bedre løn og arbejdsforhold. I 20 år var han desuden hoved forhandler om ILO-minimumsløn for sømænd. Over årene er det også blevet til et utal af offentlige debatter i aviser, radio og TV. Udover sit faglige virke har Henrik Berlau blandt andet været med til at afsløre danske rederiers ulovlige våbentransporter til Sydafrika under apartheidtiden. Som følge heraf blev han indbudt og deltog ved Nelson Mandelas indsættelse som præsident i 1994. Han var også med til at afsløre danske rederiers våbentransporter til krigen mellem Iran og Irak. Det førte til Iran-Contra Gate affæren der bragte Præsident Ronald Reagan ud i sin værste krise. Det var Sømændenes Forbund der opdagede den direkte sammenhæng mellem US våbenleverancer og amerikanske gidsler frigivelse, hvilket var i strid med officiel US lovgivning. Forbundet ønskede sådanne transporter måtte ske med amerikanske skibe, da danske søfarende risikerede at blive inddraget i krigen som forsyningsled til den ene part.

Scandinavian Star
Henrik Berlau har siden 1990  været engageret sig i mordbranden på færgen Scandinavian Star’  og udarbejdet i 2021 en kritisk rapport om Søfartsstyrelsen, der skulle have kontrolleret og stoppet skibet inden første sejlads med passagerer.  Berlau har gennem årene fastholdt, at Søfartsstyrelsen for at undgå selv at blive draget til ansvar for manglende kontrol, reelt har stået i vejen for sagens opklaring. Henrik Berlau er fortsat aktiv som foredragsholder om blandt andet Scandinavian Star og danske rederiers ulovlige våbentransporter.

Privat
Henrik Berlau har siden 1975 dannet par med Jeanne Berlau og har sammen Majbrit og Solvej Berlau.  

Berlau er far til Majbrit Berlau, Fhv. formand for Dansk Socialrådgiverforening Fhv. Næstformand i Fagbevægelsens Hovedorganisation (FH). Generalsekretær i Sex og Samfund.

Se også 
 Preben Møller Hansen

Referencer 

Folketingsmedlemmer i 1980'erne
Tidligere folketingsmedlemmer fra Fælles Kurs
Fagforeningsfolk fra Danmark
Sløjdhøjskolen

Sløjdhøjskolen i Esbjerg var fortsættelsen af Askov Sløjdlærerskole, der fik dette nye navn ved sin flytning til Esbjerg i 1975, efter at have ligget 89 år i Askov. Den officielle indvielse af Sløjdhøjskolen fandt sted den 12. september 1975.

Sløjdhøjskolen i Esbjerg var én af to sløjdlærerskoler, der uddanner og efteruddanner sløjdlærere i Danmark, ud over seminariernes undervisning i linjefaget sløjd, der imidlertid fra 2007 er blevet lagt sammen med linjefaget håndarbejde til det nye fag materiel design. – Fra 1. november 2008 var centerleder Gert Broge og lektor Henrik Petersen de eneste fastansatte på Sløjdhøjskolen, der nu hørte under University College Syddanmark. Grundet tilbagegang i søgningen af kurser blev den næstsidste fastansatte lærer, Stig Gjurup (ansat 1971–2008), tvunget på efterløn med udgangen af oktober 2008. Der er i disse år meget få kurser, og de varetages af timelærere, der er hovedbeskæftiget andetsteds. Den 28. august 2009 var der afskedsreception for Gert Broge. En æra var forbi. Den sidste sløjdlærer og altmuligmand, der er tilbage, er lektor Henrik Petersen. Stillingen som leder blev ikke genbesat.

I 2014 blev Sløjdhøjskolen sat til salg, og lokalerne blev ryddet.

Dansk Skolesløjd fra Dansk Sløjdlærerskole og Askov Skolesløjd fra Askov Sløjdlærerskole repræsenterede to forskellige retninger i perioden 1886-1978. Nu er der kun én retning.

Skolekredsen 
I 1985 dannedes Skolekredsen for Sløjdhøjskolen i Esbjerg af studerende, kursister og brugere. I samarbejde med Sløjdhøjskolen blev der afholdt arrangementer på skolen. Efterfølgende fulgte sammenlægning af undervisningsenheder, og højskolen kom til at høre under et CVU. Da CVU'et fik ny rektor, ophørte samarbejdet iflg. Skolekredsen, så på en generalforsamling i 2013 blev Skolekredsen nedlagt og dens midler givet til Danmarks Sløjdlærerforening.

Ledere af Sløjdhøjskolen 
 1972-1993 Johannes Sole Pedersen (1930-2018) forstander (i 1975 blev Askov Sløjdlærerskole til Sløjdhøjskolen i Esbjerg)
 1993-2009 Gert Broge rektor (fra 2003 centerleder)
 2009-2014 Vakant og dernæst nedlagt

Henvisninger 
 Curt Allingbjerg: SLØJD i Danmark 1883-1983, baggrund og vilkår. Dansk Skolesløjds Forlag 1983. .
 Henry Mogensen: Sløjdlæreruddannelse gennem 100 år. Sløjdhøjskolen i Esbjerg 1986.
 Sløjdbladet #4, 1975, s. 32ff. (om indvielsen)
 Skolekredsen for Sløjdhøjskolen i Esbjerg 
 »Skolekredsen lukker« - SLØJD 01/2013. Side 34.
 University College Syddanmark Sløjd
Sløjdhøjskolen havde tidligere sin egen hjemmeside, men den er nu nedlagt.

Højskolen
Materiel design
Materiel kultur
Uddannelsesinstitutioner i Esbjerg
Etableret i 1975
Ophørt i 2014
Trujillo

Trujillo kan henvise til
 Steder
 Trujillo (delstat) – en delstat i Venezuela
 Trujillo, Venezuela – hovedstaden i ovenstående delstat
 Trujillo, Honduras – hovedstaden i departementet Colón
 Trujillo, Peru – hovedbyen i regionen La Libertad
 Trujillo, Spanien – en by i Extremadura, Spanien

 Personer
 Rafael Leónidas Trujillo – tidligere præsident (diktator) i Den Dominikanske Republik
 Robert Trujillo – bassist for Metallica
 Chadwick A. Trujillo – en amerikansk astronom
 Rafael Trujillo – en spansk finnjollesejler
Vargas

Vargas er en af Venezuelas 23 delstater (estados). Den er beliggende helt mod nord i et kystområde ved Det Caribiske Hav tæt på hovedstaden Caracas. Delstaten er opkaldt efter Venezuelas første ikke-militære præsident José Maria Vargas. Delstaten er hjemsted for både landets største havn og lufthavn (som ligger ved byen Maiquetía). Hovedstaden hedder La Guaira.

I 1999 blev det geografiske centrum af Vargas ramt af større oversvømmelser og jordskred, kendt under navnet La Tragedia de Vargas, (Vargastragedien), hvilket kostede store tab af liv og ejendom og resulterede i at hele populationer måtte flytte samt udryddelse af nogle mindre byer. Tusinder døde og mange flygtede til andre delstater.

Historie 

I 1998 gjorde regeringen under ledelse af Rafael Caldera Vargas til en uafhængig kommune. Tidligere hørte området ind under Venezuelas Federale Distrikt, som bestod af Vargas og den nuværende Libertador Kommune (Libertador Municipio). Kort efter blev området Venezuelas 23. delstat.

I midten af december 1999 gjorde store mængder regn i flere dage i træk området katastroferamt med store oversvømmelser og jordskred. Flere veje, broer, private og offentlige bygninger kollapsede under de massive vandmasser. Desuden blev store dele af det elektriske netværk i delstaten ødelagt. Officielle tal angiver at mere end 50.000 mennesker var døde eller savnede efter katastrofen.

Politik 
 Delstatsregering: Venezuelas konstitution specificerer at delstatsregeringen er inddelt i udøvende og lovgivende magt. Den udøvende magt er ledt af guvernøren, mens den lovgivende magt er administreret af det lovgivende råd. Ifølge paragraf 160 i den venezuelanske konstitution skal guvernøren være venezuelaner, mere end 25 år og sekulariseret, og han vælges i en fireårs periode ved flertal.
 Kommuneregeringer: Konstitutionen specificerer ligeledes at kommunernes regeringer deles i udøvende og lovgivende magt. Den udøvende magt ledes af borgmesteren, mens den lovgivende styres af det kommunale råd.

Politisk inddeling 
Først i 1998 bliver delstaten selvstændig og på nuværende tidspunkt er den underinddelt i 1 kommune (municipio) og 11 sogn (parroquias).

Delstater i Venezuela
Ballonskipper

En ballonskipper er føreren (skipperen) over et fartøj, der bruger en ballon som opdrift. Ballonskippere har blandt andet medvirket i tv-julekalenderen Nissebanden i Grønland, hvor nisserne flyver til Grønland fra Holme-Olstrup i en luftballon.

For at uddanne sig til ballonskipper, skal man gennemgå en uddannelse som ballonskipper. Uddannelsen består af en praktisk og en teoretisk del, og den afsluttes med en 30 minutters eksamination.

Berømte ballonskippere
 Brødrene Montgolfier
 Richard Branson
 Steve Fossett
 Vijaypat Singhania
 Lars Bloch
 Per Lindstrand

Slang 
I Søværnets Helikoptertjeneste bliver uheldige piloter, der fejludløser flotation bags i luften, kaldt for ballonskippere. Westland Lynx helikopterne kan ikke flyde og ved nødlanding på havet udløses fire flydeballoner automatisk eller med en knap på collective stick.

Se også
 Aeronaut
 Ballonflyvning
 Luftskib

Eksterne henvisninger 
Krav til balloncertifikat 
Dansk BallonSkipper Union

Stillingsbetegnelser
Ballonflyvning
Bosna 92

Bosna 92 er en dansk fodboldklub hjemmehørende i København. Klubbens hold afvikler deres træning og hjemmebanekampe på boldbanerne i Valby Idrætspark. Klubben var indtil 2010 tilknyttet Københavns Boldspil-Union (KBU), hvorefter den blev ekskluderet på grund af manglende overholdelse af økonomiske forpligtelser over for unionen.

Klubben blev grundlagt i 1992 af bosnisk flygtninge og hed tidligere DRK Tåsingegade. Med tiden kæmpede holdet sig op til dens højeste placering i Serie 2 under KBU.

Fodnoter 

Valby
Tidligere fodboldklubber i Danmark
Fodboldklubber under DBU København
Dansk Ride Forbund

Dansk Ride Forbund er et specialforbund under Danmarks Idræts-Forbund.

Dansk Ride Forbund blev stiftet den 23. juli 1917 af C.A. Kraft, som blev forbundets formand de første fem år. I 1918 blev forbundet optaget i Danmarks Idræts-Forbund. 

I november 1921 var Dansk Ride Forbund blandt de syv specialforbund, der dannede det internationale rideforbund: Federation Equestre International (FEI). Foruden det danske forbund var det forbundene fra Belgien, Frankrig, Italien, Japan, Norge, Sverige og USA. I 2007 er 134 lande medlem af FEI.

Dansk Ride Forbund har opdelt Danmark i 14 distrikter således
Distrikt 1 – Københavns Amt
Distrikt 2 – Frederiksborg Amt
Distrikt 3 – Roskilde Amt
Distrikt 4 – Vestsjællands Amt
Distrikt 5 – Storstrøms Amt
Distrikt 6 – Bornholms Amt
Distrikt 7 – Fyens Amt
Distrikt 8 – Sønderjyllands Amt
Distrikt 9 – Ribe Amt
Distrikt 10 – Vejle Amt
Distrikt 11/13 – Ringkøbing/Viborg Amter
Distrikt 12 – Århus Amt
Distrikt 14 – Nordjyllands Amt

Eksterne henvisninger 
 Dansk Ride Forbunds officielle hjemmeside

Ride Forbund
Ridning
Ridesport
Bellevue Teatret

Bellevue Teatret er et teater på Strandvejen i Klampenborg nord for København.

Teatret er tegnet af Arne Jacobsen i funktionalistisk stil og er ud over at være et af hans hovedværker samtidig et af de fornemste eksempler på Bauhaus-arkitektur herhjemme. Bygningen blev fredet af Kulturarvsstyrelsen i 1988. En større istandsættelse blev gennemført i perioden maj 2001 til maj 2002. 

Bellevue Teatret blev indviet i juni 1936 som et sommerteater, hvilket ses ved det blå- og hvid-stribede lærred på væggene, ligesom scene og balkoner er beklædt med bambus. Taget over teatersalen kan skydes til side.  

Allerede efter et par sæsoner måtte teatret lukke, og bygningen fungerede som bl.a. biograf frem til 1980, hvor Jes Kølpin genåbnede stedet som teater- og filmhus. 

Siden 1981 har Bellevue atter haft teater på programmet, og i 1989 blev biograferne nedlagt og lagt sammen med teatersalen, der siden har haft plads til ca. 740 gæster. I perioden 1980-1990 og siden 1995 har Bellevue Teatret haft status af egnsteater i Gentofte Kommune.  

Repertoiret har de senere år været præget af moderne opsætninger med musikalsk indhold, særligt musicals, samt nyere dansk dramatik og satireshows med eksempelvis Rytteriet. Teatret opsætter næsten udelukkende egne produktioner. 

Ud over teaterforestillinger er teatret vært og medproducent for en sommerballet, som hvert år skabes af balletkompagniet Copenhagen International Ballet under ledelse af Alexander Kølpin.

Se også 
 Bellavista
 Bellevue strandbad

Eksterne henvisninger 
Bellevue Teatrets hjemmeside

Klampenborg
Funktionalisme (arkitektur)
Etableret i 1937
Strandvejen
Arne Jacobsen
Fredede teatre i Danmark
Fredede bygninger, konstruktioner og anlæg i Gentofte Kommune
Doo Doo Doo Doo Doo (Heartbreaker)

"Doo Doo Doo Doo Doo (Heartbreaker)" er en single fra The Rolling Stones fra deres 1973 album Goats Head Soup.

Den blev skrevet af Mick Jagger og Keith Richards, og teksten til ”Doo Doo Doo Doo Doo (Heartbreaker)” fortæller to historier. Den ene er baseret på en sand fortælling om New York City Police Department, der skød på en dreng fordi de mistænkte ham som bankrøver. Den anden er om en 10 årige pige, der dør af en overdosis. Den blev betragtet som en af The Stones mest politiske sangen siden "Street Fighting Man" og " Sympathy for the Devil", fra deres album Beggars Banquet.

”Doo Doo Doo Doo Doo (Heartbreaker)” blev først indspillet I November og december 1972, for den lev genindspillet tidligt den efterfølgende sommer. Jim Price stod for sangen hornblæsere og spillede saxofon i stedet for Bobby Keys. Chuck Findley tog over for Price på trompet. Richards spillede bass, og Billy Preston spillede klaver og orgel.

Eksterne henvisninger 
Officiel Tekst 
Info omkring sangen 
Hør "Doo Doo Doo Doo Doo (Heartbreaker)" 

Rolling Stones-sange
Singler fra 1973
Andy García

Andrés Arturo García Menéndez (født 12. april 1956 i Havana), professionelt kendt som Andy García, er en cubansk født amerikansk skuespiller og filminstruktør. Han blev kendt i slutningen af 1980'erne og 1990'erne, efter at have medvirket i flere succesfulde Hollywood-film, herunder The Godfather Part III, De uovervindelige, Internal Affairs og When a Man Loves a Woman. Han er også kendt for sin rolle i Ocean's Eleven og dens efterfølgere, Ocean's Twelve og Ocean's Thirteen.

Garcías instruktørdebut med filmen The Lost City indbragte ham to priser ved Imagen Awards i Los Angeles i 2006. García blev nomineret til en Oscar for bedste mandlige birolle for hans rolle som Vincent Corleone i The Godfather Part III. Da han var fem år gammel, flyttede familien til Miami i Florida.

Filmografi

Film

Tv

Referencer

Eksterne henvisninger 

 

Skuespillere fra USA
Filmskuespillere fra USA
Hollywood Walk of Fame
Cubansk-amerikanere
Thijs van Leer

Thijs van Leer (født 31. marts 1948) er en hollandsk musiker, sanger og komponist mest kendt fra det progressive rock-band Focus.

Hans hovedinstrumenter er fløjte og forskellige typer af orgler. Derudover synger, jodler og fløjter han. De to sidste træk er meget karakteristisk for bandet Focus.

Biografi 
Van Leer fik sin første fløjte som 11-årig af sin far, som var klassisk fløjtenist. Han studerede kunsthistorie ved Amsterdam Universitet, hvorefter han begyndte at studere fløjte og komposition ved Amsterdam Konservatorium. Senere kom han til Geneva Conservatoire, hvor han udover fløjte studerede klaver, orkestrering og orgel.

Under sin studietid blev han leder af en jazz-gruppe, hvori han bidrog på klaveret. I 1969 gik han sammen med Martijn Dresden (bas) og Hans Cleuver (trommer) og dannede en trio, der udover at spille deres eget materiale spillede covernumre af den engelske rock-gruppe Traffic. Senere på året kom guitaristen Jan Akkerman med i gruppen og Focus var dannet. De udgav flere album igennem 1970'erne.

Van Leer ledte Focus gennem et antal medlemsforandringer, og i 1977 var han det eneste tilbageblivende medlem. Gruppen opløstes i 1978, hvorom Jan Akkerman og han dog i 1985 kort gik sammen igen. I 2002 skabte han et nyt Focus, som udgav albumene Focus 8 og Focus 9.

Foruden sit arbejde med Focus har van Leer udgivet en række soloalbum siden 1972. Desuden indgår han som gæstemusiker hos andre kunstnere.

Diskografi

Focus 
 In and Out of Focus (Januar 1971)
 Moving Waves (Oktober 1971)
 Focus III (November 1972)
 Focus at the Rainbow (Oktober 1973)
 Hamburger Concerto (Maj 1974)
 Mother Focus (Oktober 1975)
 Ship of Memories (September 1977)
 Focus con Proby (Januar 1978)
 Focus (August 1985)
 Focus 8 (Januar 2003)
 Live at the BBC 1976 (Maj 2004)
 Focus 9 / New Skin (September 2006)

Solo 
 1972 Introspection (CD) / Introspection (LP)
 1975 O My Love
 1976 Introspection 2 (CD) / Introspection 2 (LP)
 1977 Nice to Have Met You
 1978 Introspection 3 (CD) / Introspection 3 (LP)
 1980 Introspection 4 (CD) / Introspection 4 (LP)
 1981 Reflections
 1986 Renaissance
 1992 Introspection 92 ( Posthumous tribute to Rogier van Otterloo)
 1994 Musical Melody
 1996 Bolero (CD-version af Reflections-albumet med 2 ekstra numre)
 1996 Summertime
 1997 Instrumental Hymns
 1999 The Glorious Album
 1999 Bach For A New Age
 2000 12 Mooiste Liederen (genudgivelse af The Glorious Album under navnet Jan Mulder, klaver)
 2006 Etudes Sans Gêne begrænset oplag DVD

Eksterne henvisninger 

 

Musikere fra Nederlandene
Danhøjene

Danhøjene eller Tvebjerge er to gravhøje fra bronzealderen i Sydslesvig. Gravhøjene ligger få kilometer syd for Slesvig by ved Dannevirkes Kovirke. De to gravhøje har hver en diameter på cirka 35 meter og en højde på hhv. 4,20 og 4,40 meter. Sagnet fortæller, at kong Dan ligger begravet her. Iføgle sagnet faldt han, da han var i krig ved grænsen. Dengang skulle højen have været mindre end nu; men hver gang, der kom danske krigere forbi højen, kastede de jord på den, idet de mindedes kong Dan. Martin A. Hansen omtaler Danhøjene i rejsefortællingen Fra Ægirs dør til Vigleds. 

Højene ligger direkte ved den jyske hærvej. I 1857 fandt man her runestenen Skardesten fra vikingetiden (se Hedeby-stenene).

Eksterne henvisninger

Billede af Danhøjene 
Om Danhøjene som kultsted 

Nordiske gravhøje
Sydslesvig
Pave Romanus

Romanus var pave fra august til november 897.
Han blev født i Gallese nær Civita Castellana, der ligger ca. 65 km fra Rom.

Han var valgt som efterfølger af den myrdede Pave Stefan 6., men blev allerede efter få måneder afsat af den på den tid herskende gruppe. Hans regeringsperiode blev betegnet som dygtigt ledet af den franske historiker Frodoard. Han endte sine dage som munk, hvilket bare kan være en henvisning til, at han blev afsat. Hans dødsdag er ukendt.

Paver i middelalderen
Medelby

Medelby er en landsby og kommune beliggende på gesten omtrent 20 km vest for Flensborg i det nordlige Sydslesvig og tæt ved den dansk-tyske grænse. Administrativt hører kommunen under Kreis Slesvig-Flensborg i den tyske delstat Slesvig-Holsten. Kommunen samarbejder på administrativt plan med andre kommuner i omegnen i Skovlund kommunefællesskab (Amt Schafflund).

Landsbyen ligger på hedeegnen, hvor jorderne er sandede og mindre frugtbare. Nord for Medelby ligger Bøgslund Krat (Böxlund Eichenkrat), et lille skovparti. De flade engarealer mod syd er efterhånden omdannet til landbrugsjord med en række vandløb (såsom Horsbæk, Langvad, Nyensgrav).

Medelby er første gang nævnt 1443. Stednavnet er afledt af gammeldansk methæl (oldnordisk meðal) og hentyder til landsbyens placering mellem Østerby i øst og Vesby i vest. På sønderjysk udtales stednavnet Mælby.
Landsbyen er sogneby i Medelby Sogn. Sognet lå i Kær Herred (Tønder Amt, Sønderjylland), da området tilhørte Danmark. Medelby Kirke er viet til Sankt Matthæus og er en romansk stenkirke fra 1200. I byen findes desuden en hollændervindmølle fra 1884.

Medelby nævnes i et lokalt folkesagn, som omhandler to kæmper, som var i færd med at bygge kirkerne i Medelby og Store Vi. Da de kun havde en hammer, kastede de den skiftevis til hinanden. Derved kom de til at beskadige kirken i nabobyen Valsbøl.

Medelby har både en dansk og en tysk skole.

Eksterne henvisninger 

 Kommunens hjemmeside

Noter 

Byer i Kreis Slesvig-Flensborg